《阳山道中遇大风雨暴寒有感》
宋代·吕本中

岭南二月春已尽，百花委弃随风吹。山前山后绿阴满，已过中风初夏时。

不知何气忽乖沴，风雨夜作雷乘之。鞭笞宇宙敝日月，万象倒错藏光辉。

岩倾涧绝水府现，捕搏虎豹擒蛟螭。百围老树不须说，忍冻欲压摧其枝。

峥嵘屋瓦走飞雹，如战初合麾旌旗。我行避地更值此，闭目但听儿啼饥。

仆夫噤死者数辈，牛马惧不存毛皮。长途三日断还往，况有鸟雀凌云飞。

只今胡尘暗江路，盗贼往往乘馀威。良民虽在困须索，四海万里皆疮痍。

天公忍不一顾此，反更震动穷荒为。此方亦是神所主，我欲告诉心先疑。

明朝风定寒亦解，收召魂魄寻归期。涧毛自可荐筐筥，试出苦语令神知。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。